U-I-59/89
Natisni
Opravilna št.:
U-I-59/89
Datum odločitve:
25. 4. 1991
Objavljeno:
Ur. l. RS, št. 20/91
ECLI:
ECLI:SI:USRS:1991:U.I.59.89
Akt:
Dolgoročni plan občin in mesta Ljubljana za obdobje 1986 - 2000 (Uradni list SRS, št. 11/86)

Družbeni plan občine Ljubljana - Šiška za obdobje 1986 - 1990 (Uradni list SRS, št. 45/86, 47/86, 2/88, 23/88, 19/89 in 20/89)

Odlok o prostorskih ureditvenih pogojih za plansko celoto Š 7 Tacen - Šmartno (Uradni list SRS, št. 39/88), kolikor se nanašajo na plansko celoto Š 7 Tacen - Šmartno, razen območja urejanja ŠO 7/1 Tacen
Izrek:
Izpodbijana družbena plana in odlok se razveljavijo, kolikor se nanašajo na plansko celoto Š 7 Tacen - Šmartno, razen območja urejanja ŠO 7/1 Tacen.
Evidenčni stavek:
Odlok o prostorskih ureditvenih pogojih, ki ne temelji na usklajenih občinskih planskih aktih z obveznimi izhodišči republiških planskih aktov, ni v skladu z zakonom.
Dolgoročni plan občine - družbeni plan občine, ki ne povzemata obveznih izhodišč republiških planskih aktov, nista v skladu z zakonom.
Geslo:
Usklajenost občinskih planskih aktov z obveznimi izhodišči republiških planskih aktov.

Varstvo kmetijskih zemljišč pred spremembo namembnosti.
Pravna podlaga:
Ustava 1974, 413. čl.

Zakon o urejanju prostora (ZUreP), 5., 29., 31., 49., 50. čl.

Zakon o kmetijskih zemljiščih (ZKZ), 11. čl.

Zakon o postopku pred Ustavnim sodiščem SR Slovenije (ZUSS), 2. al. 3. odst. 25. čl.
Opomba:
Obravnavana zadeva je povezana z zadevo U-I-60/89 in delno združena z zadevo U-I-58/89 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Terezija Traven, Ljubljana
Datum vloge:
11. 8. 1989
Vrsta odločitve:
odločba
Vrsta rešitve:
razveljavitev ali odprava
Dokument:
US14231
U-I-59/89-13
25/4-1991
O D L O Č B A
Ustavno sodišče Republike Slovenije je na pobudo Terezije Traven iz Ljubljane v postopku za oceno ustavnosti in zakonitosti odloka o prostorskih ureditvenih pogojih za plansko celoto Š 7 Tacen - Šmartno, dolgoročnega plana občin in mesta Ljubljane za obdobje 1986-2000 in družbenega plana občine Ljubljana Šiška za obdobje 1986-1990 na seji dne 25/4-1991
o d l o č i l o :
Razveljavijo se:
1. dolgoročni plan občin in mesta Ljubljana za obdobje 1986-2000 (Uradni list SRS, št. 11/86),
2. družbeni plan občine Ljubljana Šiška za obdobje 1986-1990 (Uradni list SRS, št. 45/86, 47/86, 2/88, 23/88, 19/89 in 20/89), 3. odlok o prostorskih ureditvenih pogojih za plansko celoto Š 7 Tacen - Šmartno (Uradni list SRS, št. 39/88), kolikor se nanašajo na plansko celoto Š 7 Tacen - Šmartno, razen območja urejanja ŠO 7/1 Tacen.
O b r a z l o ž i t e v
Na pobudo občanke je ustavno sodišče s sklepom št. U-I-59/89 z dne 19/4-1990 začelo postopek za oceno zakonitosti aktov, ki so navedeni v izreku tega sklepa. Ustavno sodišče je s sklepom št. U-I-59/89 z dne 22/11-1990 določilo Skupščini mesta Ljubljane in Skupščini občine Ljubljana Šiška rok do 1/3-1991 za uskladitev navedenih aktov z zakonom.
Zakon o urejanju prostora (Uradni list SRS, št. 18/84 in 15/89) v 5. členu določa sestavine dolgoročnega plana družbenopolitične skupnosti, ki so obvezno izhodišče za pripravo srednjeročnih planov. Dolgoročni plan Republike Slovenije posebej grafično prikaže tiste prostorske sestavine, ki so obvezno izhodišče za pripravo srednjeročnih planov (29. člen). Te morajo biti posebej grafično prikazane v dolgoročnem planu občine, kolikor se nanašajo na območje občine (31. člen). Po 49. in 50. členu navedenega zakona Izvršni svet Skupščine Republike Slovenije ugotavlja usklajenost občinskih planskih aktov z obveznimi izhodišči republiških planskih aktov. Neusklajene sestavine dolgoročnega plana občine ne morejo biti izhodišče za pripravo srednjeročnega družbenega plana, neusklajenih delov srednjeročnega družbenega plana pa občina ne more izvajati. Zakon o kmetijskih zemljiščih (Uradni list SRS, št. 17/86 ter Uradni list RS, št. 9/90 in 5/91) v 11. členu določa, da so trajno namenjena kmetijski proizvodnji zemljišča, ki so temelj proizvodnje hrane v Republiki Sloveniji in se v dolgoročnih in srednjeročnih planih razvrstijo v prvo območje kmetijskih zemljišč. Ta zemljišča se izjemoma lahko namenjajo za nekmetijsko rabo, če gre za posege, za katere je ugotovljen širši družbeni interes v dolgoročnem planu Republike Slovenije ali v dolgoročnem planu občine, če je to v skladu z dolgoročnim planom Republike Slovenije.
Dolgoročni plan občin in mesta Ljubljane je bil sprejet v letu 1986. Tedaj pristojna medresorska komisija pri Izvršnem svetu Skupščine Republike Slovenije je v mnenju št. D-350-1/87-38 dne 16/9-1987 ugotovila, da dolgoročni plan občin in mesta Ljubljane v prostorskih sestavinah ni usklajen z obveznimi izhodišči prostorskih sestavin republiškega dolgoročnega plana, med drugim tudi glede prvega območja kmetijskih zemljišč.
Po podatkih v spisu območje urejanja z oznako Š 7 Tacen - Šmartno vključuje prvo območje kmetijskih zemljišč. Del tega območja ima oznako ŠO 7/1 Tacen in je urejeno z odlokom o zazidalnem načrtu za območje urejanja ŠO 7/1 Tacen (Uradni list SRS, št. 26/89). Glede tega območja ustavno sodišče s sklepom št. U-I-60/89 z dne 19/4-1990 ni sprejelo pobude, ker je ocenilo, da ni v neskladju z zakonom. Skupščina mesta Ljubljane in Skupščina občine Ljubljana Šiška nista v določenem roku uskladili z zakonom aktov, ki so navedeni v izreku tega sklepa. Zato je ustavno sodišče na podlagi 413. člena ustave in 2. alinee tretjega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) odločilo tako, kot je navedeno v izreku te odločbe.
Ustavno sodišče je sprejelo to odločbo v sestavi: sodnik, ki nadomešča predsednika Janko Česnik in sodniki dr.Peter Jambrek, mag.Tone Jerovšek, mag.Matevž Krivic, Stane Markič, dr.Anton Perenič, dr.Janez Šinkovec, dr.Lovro Šturm in Ivan Tavčar.
S o d n i k ,
ki nadomešča predsednika
Janko Česnik